L-Aħħar Għalqa Benduwa n-Naxxarija taf ta' madwar ir-raħal l-għelieqi u l-ħamrija, il-ħitan imtellgħa bis-sejjieħ, l-għorfiet, il-qmura w l-istaġuni, il-ħxejjex ta' mal-mogħdijiet, ix-xmux u d-dellijiet li jiksu ta' raħalha l-artijiet. Taf ukoll Benduwa t-toroq ewlenija li fil-ħarifa jieħdu l-ilmijiet. taf l-imkejjen fejn imaxtru l-merħliet u r-raħal kollu, tista' tgħid, b'għemilu w bil-ġrajjiet. Mas-snin jitkattru sewwa fuq ħajjitha u t-tikmix jinfirex magħhom fuq suritha ir-raħal qadim tagħha qata' t-trufijiet u kiel ir-raba' msawwar tul iż-żminijiet. Kien fadal bejn il-bini għalqa waħdanija, daqsxejn ġenna ta' l-art għad mhux mibnija, fejn Benda u l-merħla mogħoż kienu għan-Naxxarin pasturi fi presepju minxurin. Wasal madankollu l-jum fejn anki l-għalqa ta' Benduwa sabet prezzha u qalb dil-mara twajba bħal tbattlet mit-tifsira ta' ħajjitha għax ma tifhimx kif jista' jkun li l-art tinqered mingħajr ħniena waqt li l-bnedmin u l-bhejjem jirgħu jisfaw ilkoll iltiema.